«Τελικά, τι έχει συμβεί; Η κ. Τουλουπάκη και ο κάθε εισαγγελέας διαφθοράς είναι και πολιτικό πρόσωπο. Γιατί, είναι και πολιτικό πρόσωπο; Γιατί από το σύνολο των εισαγγελέων, μία κυβέρνηση συγκεκριμένης πολιτικής χροιάς, κατεύθυνσης και συμφερόντων, επέλεξε τη συγκεκριμένη κ. Τουλουπάκη» υποστήριξε ο αντιπρόεδρος της ΝΔ και πρόσθεσε ότι «δεν είναι ουδέτερο πρόσωπο. Είναι κυβερνητική επιλογή. Την κ. Τουλουπάκη την επέλεξε ο κ. Παπαγγελόπουλος». Τόνισε ότι αυτά ισχύον για κάθε εισαγγελέα Διαφθοράς γι αυτό ο θεσμός «πρέπει να καταργηθεί».

Στον Άδωνι Γεωργιάδη απάντησε ο πρώην υπουργός Δικαιοσύνης, Νίκος Παρασκευόπουλος, που ανέφερε ότι «έχει γίνει μία πρωτοφανής επίθεση κατά μίας εισαγγελέως με μνεία του ονόματός της. Δεν έχω ξανακούσει τέτοια προσωπική επίθεση κατά εισαγγελέα που έχει κιόλας καθήκοντα κρίσης για συγκεκριμένη υπόθεση, με το πρόσχημα περί κυβερνητικής επιλογής». Στη συνέχεια ο Νίκος Παρασκευόπουλος διερωτήθηκε: «Πώς ξαφνικά στερείται της δικαστικής ιδιότητας και ονομάζεται πολιτικό πρόσωπο;».